b'\n_START_ARTICLE_\n\xc5\x9eenol G\xc3\xbcne\xc5\x9f\n_START_SECTION_\nUra pelaajana\n_START_PARAGRAPH_\nG\xc3\xbcne\xc5\x9f aloitti uransa maalivahtina pieness\xc3\xa4 Erdo\xc4\x9fdu Gen\xc3\xa7likiss\xc3\xa4, josta siirtyi Ak\xc3\xa7aabat Sebatsporiin 1973. L\xc3\xa4pimurtonsa G\xc3\xbcne\xc5\x9f teki Trabzonsporissa, johon h\xc3\xa4n siirtyi 1975. H\xc3\xa4n nousi nopeasti seuran ykk\xc3\xb6smaalivahdiksi ja oli mukana voittamassa seuran kultaisina vuosina kuutta Turkin mestaruutta. Trabzonspor Efsasenin (Trabzonsporin legendat) osana G\xc3\xbcne\xc5\x9fill\xc3\xa4 oli merkitt\xc3\xa4v\xc3\xa4 rooli. H\xc3\xa4n esiintyi maalilla 453 liigaottelussa kunnes lopetti uransa 1987._NEWLINE_Maajoukkueessa G\xc3\xbcne\xc5\x9f pelasi 30 ottelua vuosina 1976\xe2\x80\x931987.\n_START_SECTION_\nUra valmentajana\n_START_PARAGRAPH_\nValmennusuransa G\xc3\xbcne\xc5\x9f aloitti Trabzonsporiss\xc3\xa4 1987. H\xc3\xa4n aloitti apulaisvalmentajana, mutta nousi p\xc3\xa4\xc3\xa4valmentajaksi kesken kauden 1988\xe2\x80\x931989. H\xc3\xa4n k\xc3\xa4vi valmentamassa Bolusporia ja \xc4\xb0stanbulsporia, kunnes palasi Trabzonsporin per\xc3\xa4simeen 1992. H\xc3\xa4nen johdollaan Trabzonspor oli l\xc3\xa4hell\xc3\xa4 mestaruutta kaudella 1995\xe2\x80\x931996. Seura johti liigaa l\xc3\xa4hes koko kauden ajan, mutta kompastui kalkkiviivoilla ja sijoittui toiseksi. G\xc3\xbcne\xc5\x9fin johdolla seura pelasi kaudella 1996\xe2\x80\x931997 UEFA Cupissa, jossa putosi toisella kierroksella FC Schalkelle. Pian t\xc3\xa4m\xc3\xa4n tappion j\xc3\xa4lkeen h\xc3\xa4n j\xc3\xa4tti seuran ja valmensi sittemmin Antalyasporia ja Sakaryasporia. _NEWLINE_Vuonna 2000 G\xc3\xbcne\xc5\x9f nousi Turkin maajoukkueen p\xc3\xa4\xc3\xa4valmentajaksi. H\xc3\xa4nen johdollaan Turkki selvisi MM-kisoihin 2002 ensi kerran sitten vuoden 1954. Turkki eteni turnauksessa lopulta pronssiotteluun, jossa se kaatoi toisen is\xc3\xa4nt\xc3\xa4maan Korean tasavallan ja juhli historiansa ensimm\xc3\xa4isi\xc3\xa4 MM-mitaleita. Menestyksen johdosta G\xc3\xbcne\xc5\x9f sai jatkaa teht\xc3\xa4viss\xc3\xa4\xc3\xa4n, kunnes Turkki karsiutui EM-kisoista 2004, ja h\xc3\xa4n sai potkut maaliskuussa 2004. _NEWLINE_Tammikuussa 2005 G\xc3\xbcne\xc5\x9f palasi Trabzonsporin per\xc3\xa4simeen, mutta j\xc3\xa4tti teht\xc3\xa4v\xc3\xa4ns\xc3\xa4 pian kehnojen tulosten vuoksi. Joulukuussa 2006 h\xc3\xa4n allekirjoitti kolmivuotisen sopimuksen korealaisseura FC Seoulin kanssa. H\xc3\xa4n luotsasi seuran hopealle K-Leaguessa 2008. Joulukuussa 2009 h\xc3\xa4n j\xc3\xa4tti seuran sopimuksen p\xc3\xa4\xc3\xa4tytty\xc3\xa4 ja palasi Trabzonsporin p\xc3\xa4\xc3\xa4valmentajaksi.  H\xc3\xa4nen johdollaan seura voitti kaudella 2009/10 Turkin cupin mestaruuden.  Kaudella 2010/11 Trabzonspor jatkoi loistavia esityksi\xc3\xa4\xc3\xa4n, mutta j\xc3\xa4i lopulta mestaruustaistelussa toiseksi h\xc3\xa4vitty\xc3\xa4\xc3\xa4n Fenerbah\xc3\xa7elle maalierolla.  Trabzonspor p\xc3\xa4\xc3\xa4si kuitenkin kaudeksi 2011/12 Mestarien liigan lohkovaiheeseen, kun Fenerbahce suljettiin kilpailusta ottelutulosten j\xc3\xa4rjest\xc3\xa4miseen liittyvien ep\xc3\xa4ilyjen vuoksi.  G\xc3\xbcne\xc5\x9f erosi Trabzonsporin per\xc3\xa4simest\xc3\xa4 tammikuussa 2013. _NEWLINE_Kes\xc3\xa4kuussa 2015 G\xc3\xbcne\xc5\x9fist\xc3\xa4 tuli Bursasporin p\xc3\xa4\xc3\xa4valmentaja.  G\xc3\xbcne\xc5\x9fin johdolla Bursaspor sijoittui Turkin Superliigassa kuudenneksi ja eteni Turkin cupissa loppuotteluun. G\xc3\xbcne\xc5\x9fin uran toinen mestaruus j\xc3\xa4i kuitenkin haaveeksi, kun Galatasaray SK voitti finaalin 3-2. Kauden j\xc3\xa4lkeen G\xc3\xbcne\xc5\x9f j\xc3\xa4tti Bursasporin ja siirtyi suurseura Be\xc5\x9fikta\xc5\x9f JK:n p\xc3\xa4\xc3\xa4valmentajaksi.  G\xc3\xbcne\xc5\x9fin johdolla Be\xc5\x9fikta\xc5\x9f voitti kaudella 2015/16 Turkin mestaruuden seitsem\xc3\xa4n vuoden tauon j\xc3\xa4lkeen. Mestaruus nelj\xc3\xa4sti joukkueensa liigakakkoseksi luotsanneen G\xc3\xbcne\xc5\x9fin valmennusuran ensimm\xc3\xa4inen. Kaudella 2016/17 G\xc3\xbcne\xc5\x9f luotsasi joukkueensa toiseen per\xc3\xa4tt\xc3\xa4iseen Turkin mestaruuteen._NEWLINE_Helmikuussa 2019 vahvistettiin, ett\xc3\xa4 G\xc3\xbcne\xc5\x9f palaa kes\xc3\xa4ll\xc3\xa4 2019 Turkin maajoukkueen p\xc3\xa4\xc3\xa4valmentajaksi 15 vuoden tauon j\xc3\xa4lkeen.'